《东山》
宋代·王应麟

东山美周公，千载邈遗音。
槃槃谢家安，陈迹犹可寻。
仰睇虞峰高，俯挹娥涛深。
伟人不可作，感慨生登临。
典午鼎岌岌，日夕照忠忱。
谈笑沮温谋，尊俎却氐侵。
斯民免为鱼，清风濯鬴鬵。
抚筝疑未释，西州复沾衿。
紫囊皆少年，秉钺扫云阴。
茂绩世茅土，有孙亦璆琳。
祚移卯金刀，志士皆噎喑。
曷不效靖节，种菊遁幽林。
既縻无嘉爵，空怀子房心。
鸿鸣九霄远，雉翳嗟珍禽。
行藏异危逊，览古得良箴。
吾游几入越，独欠隮崯岑。
晋士岂清谈，底柱几江浔。
翠屏倚空碧，浮云更古今。
永言广武叹，谁续洛生吟。

作者简介：王应麟（1223—1296），南宋官员、经史学者。字伯厚，号深宁居士，又号厚斋。庆元府鄞县（今浙江省宁波市鄞州区）人。理宗淳祐元年进士，宝祐四年复中博学宏词科。历官太常寺主簿、通判台州，召为秘节监、权中书舍人，知徽州、礼部尚书兼给事中等职。其为人正直敢言，屡次冒犯权臣丁大全、贾似道而遭罢斥，后辞官回乡，专意著述二十年。为学宗朱熹，涉猎经史百家、天文地理，熟悉掌故制度，长于考证。一生著述颇富，计有二十余种、六百多卷，相传《三字经》为其所著。